Arkivsak-dok. 82 -16 

Saksbehandler: Rune Magne Johannesen

Torbjørn Sterri

Behandles av: Møtedato:

Sandnes Eiendomsselskap KF 28.06.2016

**Etiske retningslinjer SEKF**

**Bakgrunn for saken:**

I styremøte den 16.03.2016 i SEKF ble det under sak 36 – 16 «Eventuelt» gjort følgende vedtak i pkt 1:

*Administrasjonen bes orientere styret mht hvilke etiske retningslinjer som gjelder for selskapets ansatte. Styret er særlig opptatt av at det praktiseres klare retningslinjer for kontakten mellom selskapet og dets ansatte, på den ene side, og tilbydere/ leverandører på den annen side.*

**Saksopplysninger:**

Selskapet forvalter på vegne av Sandnes kommunen store verdier, det være seg som eier av kommunens bygningsmasse, forvalter av disse samt som byggherre for kommunens byggerier. Verdiene i selskapet er pr. 31.12.2015 bokført til over 4 milliarder kr og det investeres for 1,7 milliarder i inneværende år gjennom bestillinger fra Bystyret. Disse verdiene som selskapet er satt til å ta vare på, er betydelige og det fordres at hver enkelt ansatt på en god og nøktern måte ser til at kommunen får maksimalt igjen for sine midler, det være seg drift og vedlikehold eller nyinvesteringer. Rette holdninger og respekt for fellesskapets midler er avgjørende for å etterfølge disse verdiene.

I hht selskapets eierstrategi, pkt 3 «Krav til styring» første avsnitt fremkommer det også at selskapet skal følge de til enhver tid gjeldende retningslinjer og reglement som gjelder Sandnes kommune og hvor ett av forholdene som nevnes er «administrativ styring og forvaltning». I Sandnes kommunen er det utarbeidet egne «Etiske retningslinjer og varslingsrutiner» som også gjelder for de kommunale foretakene. Gjeldende etiske retningslinjer og varslingsrutiner ble vedtatt 18.12.07. Bystyret godkjente ny revisjon 14.09.10.

Dette er retningslinjer og rutiner som gjelder og skal følges av alle kommunens ansatte. Dette inkluderer også alle KF’ene.

Det vises her til vedlegg 1. I disse fremkommer det i tillegg til selve de etiske retningslinjene, også om varsling av kritikkverdige forhold samt hvordan dette skal praktiseres. Retningslinjene er bygd opp med følgende innhold:

1. Innledning
2. Begrepsskille etikk og moral
3. Åpenhet, redelighet og ærlighet
4. Habilitet
5. Sensitive opplysninger
6. Lojalitetsplikt
7. Ytringsfrihet
8. Mottak av gaver og andre fordeler
9. Annet lønnet arbeid
10. Konsekvens
11. Utdypende retningslinjer

Videre er det i vedlegg til de etiske retningslinjene vist til følgende relevante lover og regler:

* *Forvaltningsloven*
* *Offentlighetsloven*
* *Kommuneloven*
* *Straffeloven*
* *Lov om offentlige anskaffelser med tilhørende forskrift*
* *Arbeidsmiljøloven*
* *Personopplysningsloven*
* *Aksjeloven og lov om interkommunale selskaper*
* *ILO-Konvensjon nr. 94*

Daglig leder med sin ledergruppe har dette som et stort fokusområde. SEKF’s humankapital er foretakets mest verdifulle aktiva. Våre kjerneverdier «I forkant, Lydhør og Energifokusert» gjennomsyrer vår adferd og kontakt med våre kunder, leverandører, partnere, kolleger og myndigheter. Dette innebærer at alle i SEKF skal

* Utfører sine plikter med integritet og etterstreber en høy standard for profesjonelt ansvar og resultater i alle forhold, i og utenfor SEKF.
* Bruker sunn fornuft. Dersom det du gjør eller planlegger å gjøre, er noe du ikke ønsker å fortelle et familiemedlem eller en kollega, vil det trolig falle utenfor det som regnes som akseptabelt.
* Er åpen når det gjelder å diskutere dilemmaer og si fra dersom det oppstår mulige brudd på etiske retningslinjer.
* Bruker nok tid på vanskelige beslutninger. Uheldige beslutninger blir ofte tatt når individer utsettes for tidspress.
* Sørge for at egne handlinger faller godt innenfor lovverket og de grenser disse retningslinjene dekker. Brudd på lover og våre etiske retningslinjer er en trussel mot SEKFs forretningsvirksomhet og foretakets omdømme.
* Rådfører seg med nærmeste leder og/eller HR dersom det oppstår tvil om det man planlegger å gjøre er lovlig og i tråd med SEKFs krav.

Disse punktene skal gjennomsyre foretakets praksis og holdninger. Bevisstgjøring og praktisering av kontrollrutiner/sjekklister er nøkkelordet, slik at foretaket ikke havner i situasjoner som:

* Brudd på lover, forskrifter og retningslinjer.
* Omdømmetap ved at foretaket fremstilles som useriøst.
* Tap av integritet både internt og eksternt.

SEKF er en viktig aktør i Sandnes kommune. Dette medfører at foretaket har et stort samfunnsansvar ved å være en seriøs aktør. Foretaket har som mål om å være en foretrukket samarbeidspartner ute i markedet så vel blant private, offentlige og politiske instanser, og ikke minst overfor kommunens innbyggere.

Når det gjelder selve varslingsrutinene, er disse oppbygd som følger:

* Innledning
* Medarbeideres ytringsfrihet
* Varsling om kritikkverdige forhold
* Plikt til å varsle
* Forbud mot gjengjeldelser
* Måten det skal varsles på
* Hvem skal det varsles til ved intern varsling?
* Behandling av varselet
* Ekstern varsling
* Skjemaoversikt

Varslinger blir på nåværende tidspunkt ivaretatt ved kommunens felles avvikssystem. Det arbeides med et tilpasset forbedringssystem internt for SEKF som blir en del av foretakets kvalitetssystem. Målsetningen er å få denne modulen på plass kort tid etter sommerferien 2016.

Det er vedlegg til rutinene om varsling vist til en relevante lover og regler.

**Vurderinger:**

SEKF-Forebyggende tiltak:

SEKF har hatt stort fokus på verdier og etikk og har med jevne tidsintervall informert og debattert om kommunens retningslinjer for etikk og varslingsrutiner.

I 2015 ble det utført en medarbeiderundersøkelse hvor det i etterkant ble informert og orientert om kommunens retningslinjer.

Dette ble også senest i juni 2016 tatt opp på som et eget tema med gruppecaser under intern samling. Det ble også fokusert på hvordan foretaket ivaretar sitt samfunnsansvar med tanke på forebygging av arbeidsmarkedskriminalitet og sosial dumping.

Retningslinjene skal være tema i SEKFs opplæringsprogram for nyansatte, innleide i utvalgte roller og opplæring i prosjektledelse og i lederopplæringen. SEKF skal jevnlig sette etikk, samfunnsansvar og antikorrupsjon på dagsorden og gjennomføre periodiske lærertiltak for å sikre at alle medarbeidere og innleide er kjent med og kan etterleve foretakets retningslinjer og verdier. Dette ivaretas også mot eksterne leverandører/samarbeidspartnere nedfelt i avtaler/kontrakter.

Alt av gaver som foretaket mottar skal registreres og liste skal kunne fremlegges ved behov. Er den enkelte medarbeider usikker på noe tas dette opp med nærmeste leder for en avklaring av situasjonen

Når det gjelder foretakets påseplikt angående arbeidsmarkedskriminalitet og sosial dumping, har foretaket satt et mål om å utføre minst 10 kontroller av SEKF sine leverandører i løpet av 2016. Difi sin tretrinnsmodell brukes som verktøy.

Alt av innbydelser til arrangement og lignende er det full åpenhet om og avklares med nærmeste leder. Det er allmenn kjent at aktører i bygge- og anleggsbransjen ofte inviterer til sosiale happeninger, turer etc. Slike invitasjoner tas opp med ledelsen for å få en avklaring på om vi skal frastå eller delta. Ved de fleste anledningene er det her tatt en beslutning på at vi takker fint nei og henviser til gjeldende etiske retningslinjer.

SEKF- forbedringsarbeid:

I forbindelse med opprettesel av kvalitetssystemet skal det utarbeides skriftlige rutiner og sjekklister for alle fasene for å minske risikoen for brudd på de etiske retningslinjene, samt for å bekjempe korrupsjon i alle ledd. Dette for å kunne synligjøre og dokumentere SEKF sitt arbeid for å begrense og unngå tilfeller som bryter med fastsatte retningslinjer, lover etc.

Det henvises til korrupsjonssaker som:

Siemens og Forsvaret, 20017, <https://www.nrk.no/rogaland/reksten-siktet-for-korrupsjon-1.4276211> og flere saker i Statoil, <https://www.nrk.no/rogaland/tre-ars-fengsel-for-korrupsjon-1.8387913>

Dette viser eksempler på faktiske hendelser som får store negative konsekvenser for foretaket og kommunen, dersom dette hadde oppstått i foretaket.

I forbedringsarbeidet anbefales det at bystyrets vedtatte etiske retningslinjer og varslingsrutiner gjennomgås og tilpasses/suppleres til SEKF sin drift.

Jevnlig informasjon og gjennomgang av retningslinjene tas med i årshjulet for foretaket. Dette er pågående arbeid og har en sammenheng med kvalitetssystemet som er under utarbeidelse.

**Forslag til vedtak:**

* Informasjonen tas til etterretning.
* Foretaket fortsettes sitt arbeid med å tilpasse, utarbeide og implementere prosedyrer som inngår i foretakets kvalitetssystem.

Sandnes Eiendomsselskap KF, 21.06.2016

Torbjørn Sterri

daglig leder